 

28 08 2024

**PITANJE JAGNJET**

Po podatkih rejcev in klavnic se v zadnjih letih v Sloveniji poraba jagnjetine povečuje. Da bi ta trend obdržali, moramo stremeti k temu, da na trg oddajamo meso primerno rejenih živali. Novi potrošniki namreč kaj hitro ugotovijo, da razmerje med mesom in kostmi pri slabo rejenih živalih ni v njihovo korist.

 Za vzrejo kakovostnih živali je ključnih več stvari, ena zelo pomembnih je pravilno izravnan obrok krme. Pravilen izračun krmnega obroka nam poleg ostalih dejavnikov zagotavlja dober dnevni prirast in boljšo ekonomiko reje.

Prvi pogoj za dobro priraščanje je primerna rojstna masa jagnjet, ki je odvisna od velikosti gnezd ter prehrane matere v zadnji tretjini brejosti. Na rojstno maso vpliva tudi spol in letni čas. Takoj po rojstvu je pomembno, da mladiči zaužijejo dovolj velike količine kolostruma, kar jim omogoči boljšo odpornost v začetnem obdobju življenja, saj le zdrave živali dobro priraščajo. Prav tako na dober prirast jagnjet vpliva tudi temperatura okolja (20-22 C°). Ob odstavitvi morajo biti prebavila jagnjet primerno razvita za prebavo krme, ki jo bodo zaužili v nadaljnji fazi pitanja. To dosežemo z dodajanjem kakovostne osnovne krme in močne krme že v času sesanja. Jagnjet ne odstavljamo od mleka ali mlečnih nadomestkov pred 45. dnevom starosti, ker prebavila še niso dovolj razvita za učinkovito prebavo voluminozne krme. Na novo krmo jagnjeta privajamo saj 7-10 dni.

Za dober prirast po odstavitvi polagamo izravnane obroke. Za sestavo primernega krmnega obroka moramo poznati hranilne vrednosti posameznih komponent obroka. Predvsem osnovna krma je tista, kateri moramo polagati pozornost, saj je pomembna tako botanična sestava kot čas košnje in tehnologija spravila. Ti faktorji močno vplivajo na to, kako bogata bo krma z beljakovinami, maščobami, sladkorji ter ostalimi pomembnimi hranili.

 Za optimalno in ekonomično sestavo krmnega obroka je potrebno polagati pozornost vsebnosti surovih beljakovin (SB) v obroku, saj le te predstavljajo najdražjo komponento. Podatki v preglednici 2 so izračunani na podlagi analiz krme, ki so bile narejene v okviru ukrepa KOPOP PS \_DROB. Krma je razvrščena glede na vsebnost surovih beljakovin (SB) na kg suhe snovi (SS). Krma je razdeljena na krmo z manj kot 100g SB na kg SS, krmo z 100 do 120g SB na kg SS ter krmo z vsebnostjo več kot 120g SB na kg SS. Večji delež analiz pridobljenih vzorcev krme rejcev drobnice v Sloveniji, je bilo slabše kakovosti.

|  |  |
| --- | --- |
| Telesna masa | Odstotek surovih beljakovin v obroku |
| <20 kg | 16-18% |
| 20-40kg | 14-16% |
| >40kg | 11-12% |

Preglednica 1: Prikazuje potrebe po surovih beljakovinah (SB) v obroku jagnjet v posameznem obdobju pitanja.

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Vsebnost SB v osnovni krmi (g/kg suhe snovi) | Telesna teža (kg) | Osnovna krma (g) | Koruza v zrnju (g) | Ječmen (g) | Sončnične tropine (g) | Sojine tropine (g) | Predviden povprečni prirast na dan za celotno obdobje pitanja (g) | Čas pitanja (15-45kg) |
| <100 | 15-20 | 510 | 90 |  |  | 110 | 150 |  |
| 100-120 | 15-20 | 520 |  | 180 | 100 |  | 200 |  |
| >120 | 15-20 | 700 | 180 |  | 60 |  | 250 |  |
| <100 | 21-25 | 600 | 130 |  |  | 140 | 150 |  |
| 100-120 | 21-25 | 680 |  | 180 | 30 | 60 | 200 |  |
| >120 | 21-25 | 830 | 230 |  | 70 |  | 250 |  |
| <100 | 26-30 | 670 |  | 170 |  | 160 | 150 |  |
| 100-120 | 26-30 | 810 |  | 180 |  | 100 | 200 |  |
| >120 | 26-30 | 920 | 280 |  | 80 |  | 250 |  |
| <100 | 31-35 | 720 | 210 |  |  | 180 | 150 |  |
| 100-120 | 31-35 | 850 |  | 120 |  | 120 | 200 |  |
| >120 | 31-35 | 980 | 330 |  | 80 |  | 250 |  |
| <100 | 36-40 | 760 | 240 |  |  | 180 | 150 |  |
| 100-120 | 36-40 | 980 | 190 |  | 10 | 100 | 200 |  |
| >120 | 36-40 | 1020 | 360 |  | 80 |  | 250 |  |
| <100 | 41-45 | 770 | 270 |  |  | 180 | 150 | 180 dni |
| 100-120 | 41-45 | 1010 | 190 |  | 50 | 60 | 200 | 150 dni |
| >120 | 41-45 | 1040 | 390 |  | 70 |  | 250 | 120 dni |

Preglednica 2: Preglednica prikazuje informativni izračun potreb po količini in vrsti močne krme glede na hranljivost osnovne krme v posameznem obdobju pitanja. Vrsta močnih krmil je bila izbrana kot ena od možnosti glede na kakovost obstoječe osnovne krme. Za izračun optimalnega obroka za posamezno rejo je priporočeno, da se opravi analiza osnovne krme, ki se krmi na določenem kmetijskem gospodarstvu.

Dobro izravnan obrok pri pitanju jagnjet je pomemben tako za zdravje in dober prirast živali kot za ekonomičnost reje. Kot je razvidno in preglednice 2, pitanje jagnjet na visoke dnevne priraste pri slabi osnovni krmi ni upravičeno, saj je odstotek koncentratov v obroku prevelik in povzroča dodatno tveganje za samo zdravje živali. Izravnan obrok in optimalen prirast doprinese kar nekaj prednosti v reji:

* Preprečevanje anestrije in hitrejše ponovne obrejitve pri poliestričnih pasmah ovc.
* Lažje določanje terminov za oddajo živali v zakol ali prodajo.
* Lažje načrtovanje izločanja slabo proizvodnih živali.
* Boljša tehnologija reje in bolj smotrna poraba prostora v hlevu.
* Lažje vzdrževanje ovc v primerni rejni kondiciji.
* Lažje načrtovanje količine potrebne krme za rejo.
* Krajši čas pitanja zmanjša zamaščenost živali.
* Manjša poraba koncentratov.

Iz analiz osnovne krme je razvidno, da je še kar nekaj prostora za izboljšave pri pridelavi bolj kakovostne krme, predvsem pri času košnje, saj je pri velikem številu analiziranih vzorcev čas košnje prepozen, kar se odraža na izgubi hranilnih snovi v osnovni krmi. Hkrati pa z boljšo tehnologijo pitanja doprinesemo tudi k varovanju okolja ter sami dobrobiti rejnih živali ter ohranjanju kulturne krajine.

Za optimiranje krmnih obrokov se lahko obrnete na javno službo kmetijskega svetovanja v okviru Kmetijsko gozdarske zbornice Slovenije.

Pripravili: člani strokovne skupine za rejo drobnice na KGZS (Matej Lončar, Alberta Zorko, Vladimir Sotošek, dr. Andreja Komprej, Manca Stegnar, Klavdija Knacler, Adam Raspor, dr. Andrej Toplak, Karmen Jerič)